Document ID: /roh_data/filtered/fineweb-2-filterrobots_roh.jsonl.gz/49868

Las autoritads svizras online
Vus vulessas emigrar e viver per in temp pli lung a l'ester? As infurmai avant co partir davart Voss pajais da destinaziun, co ch'i vesa ora là cun ils custs da viver e tge formalitads che Vus stuais liquidar en Svizra ed en il pajais da destinaziun.
Duvrai la glista da controlla dal DFAE per che Vus n'emblidias nagut avant la partenza:
Sco Svizra u Svizzer a l'exteriur As stuais Vus immatricular tar ina represchentanza diplomatica u consulara da la Svizra. Il consulat svizzer ha la medema funcziun sco l'administraziun communala en Svizra. Cun in clic sin la pagina d'internet dal DFAE chattais Vus la represchentanza svizra ch'è il pli datiers da Voss domicil.
Adina dapli Svizras e Svizzers vulessan viver a l'exteriur, cur ch'els èn pensiunads. Avant che Vus As decidais da far quest pass, As infurmai davart las permissiuns da dimora per persunas senza activitad da gudogn, davart l'assicuranza da malsauns, davart las modalitads dal pajament da la renta a l'exteriur, davart las taglias.
Cun partir da la Svizra As mida Vossa situaziun en quai che concerna l'assicuranza da malsauns, la AVS/AI e la prevenziun professiunala.
Sco Svizra u Svizzer a l'exteriur pudais Vus exercitar Voss dretg da votar e d'eleger sin plaun federal. Per pudair far quai, stuais Vus esser immatriculà tar ina represchentanza diplomatica u consulara da la Svizra e tar Vossa vischnanca da votaziun (ina da Vossas vischnancas da domicil da pli baud u in da Voss lieus d'origin).
En ils chantuns Basilea-Champagna, Berna, Friburg, Genevra, Grischun, Giura, Neuchâtel, Sviz, Soloturn e Tessin han las Svizras ed ils Svizzers a l'exteriur ultra da quai er il dretg da votar e d'eleger sin plaun chantunal.